F'kull raħal madwar Malta u Għawdex tista' tgħid li fiċ-ċentru tiegħu ssib pjazza kif ukoll il-knisja mdawra b'ħafna attivitajiet soċjali varji. Kulma jmur dawn iċ-ċentri tar-raħal qegħdin jingħataw aktar importanza permezz ta' diversi investimenti. Dan kien il-każ għall-pjazza tax-Xagħra f'Għawdex fejn, apparti sar titjib fl-infrastruttura fiż-żona tal-madwar, il-pjazza ngħatat stil b'differenza minħabba l-kulur ħamrani tal-art. Dan kollu sar possibbli permezz ta' investiment ta' kważi €1 miljun f'ħidma konġunta bejn il-Ministeru għal Għawdex u l-Kunsill Lokali tax-Xagħra. Dan l-investiment huwa biss kullana minn għadd ta' ħoloq ta' investimenti u tisbiħ li qed isiru fil-gżira Għawdxija u fil-pjazza tax-Xagħra, li hija t-tieni l-aktar pjazza sinonima ma' diversi attivitajiet li jsiru matul żminijiet differenti fis-sena, b'ħafna ristoranti fil-pjazza stess. Bini mill-ġdid ta' Vjal it-8 ta' Settembru Il-proġett kien wieħed ħolistiku li l-għan ewlieni tiegħu kien li jtejjeb l-infrastruttura fiċ-ċentru tax-Xagħra, kif ukoll biex itejjeb il-prodott turistiku lokali f'dan ir-raħal sinonimu f'Għawdex. Il-proġett kien jikkonsisti fil-bini mill-ġdid ta' Vjal it-8 ta' Settembru, bdil fil-mains u servizzi tal-ilma, pavimentar tal-porfido fil-pjazza nnifisha u, fuq kollox, kisi b'asfalt kulur it-terracotta li jikkumplimenta l-assi tal-pjazza nnifisha u li huwa s-sors għal dan il-kulur ħamrani. Apparti minn hekk, inbena culvert madwar il-pjazza sabiex ikunu jistgħu jitneħħew il-cables li hemm mal-faċċati tal-bini fil-pjazza nnifisha u b'hekk tingħata aktar prominenza lill-faċċati tal-bini. Matul dawn ix-xogħlijiet, inkixfu għadd ta' entraturi li jagħtu għax-xelters ta' żmien it-Tieni Gwerra Dinjija. Dawn l-entraturi ġew integrati fid-disinn biex 'il quddiem ikunu jistgħu jinfetħu għall-pubbliku. Iz-zuntier tal-knisja gawda wkoll! Il-pjazza tax-Xagħra ma kinitx l-unika parti li bbenefikat minn dan l-investiment. Dan għax sar ukoll irranġar taz-zuntier tal-Knisja, li kien ilu jinħass il-bżonn li jiġi rrestawrat u rranġat. Ix-xogħlijiet bdew bit-tneħħija tas-sistema antika tad-dawl u t-tneħħija taż-żewġ statwi fid-daħla taz-zuntier li ttieħdu għar-restawr. Ġie mneħħi l-madum tas-siment li kien jiksi z-zuntier u l-materjal ta' taħtu, u saret sodda tal-konkrit u waterproofing membrane biex tkun evitata l-problema tal-umdità. Iz-zuntier ġie miksi b'madum travertin, f'żewġ kuluri biex jiġi ffurmat tapit li jwassal għall-bieb prinċipali tal-knisja. It-taraġ, li kien ukoll tas-siment, ġie mneħi u reġa' ġie ffurmat bit-travertin. Il-balavostri li kienu tas-siment, flimkien mas-soprabank u l-pilastri li kienu fi stat ħażin, ġew maħduma mill-ġdid fil-ġebla Maltija. Reġgħu saru sinjali ġodda fuq kull pilastru, dawn kienu hemm fl-antik, imma kienu tneħħew u reġgħu ġew maħduma kopji eżatti tal-antiki. Ġie rrestawrat il-ħajt taz-zuntier u s-sottobank li kienu miksijin bis-siment, tnaddfu u tkaħħlu mill-ġdid. Fl-aħħar nett, reġgħu tpoġġew f'posthom l-istatwi rrestawrati. Dawn l-ispejjeż, li jammontaw għall-valur ta' €106,820, ukoll tħallsu mill-Ministeru għal Għawdex. Imminenti aktar proġetti f'Għawdex Fiż-żmien li ġej mistennija joħorġu l-permessi mill-Awtorità tal-Ippjanar sabiex jibda l-bini l-ġdid tal-Qorti fi Triq Borg Olivier, ir-Rabat. Dan il-proġett se jkun qed jinkludi parkeġġ taħtu biex itaffi l-problema eżistenti fl-inħawi. B'hekk, il-Qorti se jiġi rilokat miċ-Ċittadella għal post aktar konvenjenti u modern. Is-sit identifikat għall-Qorti huwa minflok il-parkeġġ li hemm fuq żewġ livelli bejn Triq Borg Olivier u Triq Ġużeppi Labrè. Dan il-proġett hu stmat li jiġi jiswa madwar €5 miljun. Proġett innovattiv ieħor li se jiġi mwettaq b'kollaborazzjoni ma' Heritage Malta huwa l-Mużew ta' Għawdex. Il-post li ġie magħżul għal dan il-proġett huwa l-bini li fadal mill-eks-Liċeo Ninu Cremona fir-Rabat. Dan il-bini kien ġie mibni fuq disinn ta' Joseph G. Huntingford fil-ħamsinijiet u jifforma parti importanti mill-wirt arkitettoniku aktar riċenti ta' gżiritna. Il-proġett se jiswa madwar €5 miljun u se jiġbor fih l-istorja ta' Għawdex. Għaddej b'ritmu tajjeb ukoll il-proġett tat-taraġ maestuż li jniffed il-parkeġġ ma' Pjazza San Franġisk, fir-Rabat. Il-pjan jinkludi lift li jwassal mill-parkeġġ għall-pjazza, sala tal-esibizzjonijiet u tisbiħ tal-Pjazza ta' San Franġisk. Dan il-proġett hu meħtieġ biex ineħħi l-periklu li jeżisti bħalissa biex wieħed jasal għall-pjazza mill-parkeġġ bil-mixi. Rigward it-taraġ fi Pjazza San Franġisk, bħalissa għaddej xogħol fuq il-kostruzzjoni tal-pedamenti, li huwa l-aktar fażi li se tieħu żmien minħabba li l-bażi hija magħmula mit-tafal. Sadanittant, qiegħed isir ix-xogħol fuq it-tender tal-finishing li waslet ukoll fl-aħħar fażijiet tagħha. Dan il-proġett hu maħsub li jiswa mat-€3 miljun u se jtejjeb l-aċċessibbiltà għal Pjazza San Franġisk fejn jinsab il-Ministeru ta' Għawdex u ħafna mis-servizzi tal-Gvern. Proġett li ġie inawgurat riċentament mill-Prim Ministru Joseph Muscat huwa dak taċ-Ċittadella, fejn saru diversi xogħlijiet estensivi u intensivi li twettqu f'dawn l-aħħar snin għar-restawr u r-riabilitazzjoni ta' din il-ġawhra ta' Għawdex. Dan il-proġett kien kofinanzjat minn Fondi Ewropej u ġie jiswa €14-il miljun. Fl-aħħar nett, l-importanza ta' dawn il-proġetti li qed isiru taħt din l-amministrazzjoni se joffru valur miżjud lill-prodott turistiku Għawdxi. Dawn huma proġetti li se jagħtu dehra ġdida, isbaħ u aħjar lil Għawdex.